LA UNION - Agtultuloy a matamtaming iti Baguio General Hospital and Medical Center (BGHMC) idiay Baguio city ti lima a pasahero ti van kalpasan a natnag daytoy iti rangkis idiay ili ti Burgos, La Union idi kalman.
Nabigbig dagiti biktima a da Mary Ann Bomel (39), Vincent Pawik (38) ti Balili, La Trinidad, Benguet, Vina Esteban (20) ken dagiti agkabsat a da Bryan ken Rayman Gumating (1yo) nga agpapada a taga-Irisan, Baguio City.
Iti imbestigasyon dagiti otoridad, sumalog koma ditoy La Union ti nasao a van nga addaan plate number CTT 433 a minaneho ni Rolando Gumating (36) ti San Carlos Heights, Baguio City, idi matnag ti lugan iti derraas nga aguneg iti lima a metro.
Segun iti driver, maipagarup a nakaturog daytoy bayat nga agmanmaneho gapu iti nakaro a bannogna isu a napukawan iti kontrol iti manibela ti lugan.
Dagus met a naitaray iti ospital dagiti biktima nga agingga ita ket matamtaming pay laeng.
Agtultuloy met ti imbestigasyon ti pulisya iti nasao nga insidente.
ilo_Latn ilo_Latn ilo_Latn ilo_Latn ilo_Latn ilo_Latn